Zavamaniry any Etazonia

Ny zavamaniry teratany any Etazonia dia ahitana karazany misy fakany sy tahony ary raviny miisa 17 000 eo ho eo, ary koa karazan-javamaniry hafa an' aliny sy zavamananaina mitovitovy amin' ny zavamaniry toy ny lomotra sy ny holatra sns. Manodidina ny 3 800 eo ho eo ny karazana zavamaniry fakany sy tahony ary raviny tsy teratany voarakitra an-tsoratra ivelan' ny fambolena any Etazonia, miaraka amin' ireo zavamaniry fakany sy tahony ary raviny tsy teratany sy zavamaniry mitovitovy amin' izany. I Etazonia dia manana zavamaniry amin' ny toetany antonony betsaka karazana indrindra eran-tany, ny an' i Sina ihany no mitovy aminy.

Ny ampahany be amin' ny velaran-javamaniry voajanahary dia nihananjavona rehefa nihanandroso ny Kôntinanta Amerikana. Tany am-piandohan' ny fanjanahantany eorôpeana dia nisy ala ny antsasaky ny velaran-tanin' i Etazonia. Ankehitriny dia 33 % monja no rakotra ala, izany hoe manodidina ny 303 tapitrisa ha. Ny ampahany be amin' ny ala dia nesorina mba hahazoana tany fambolena, indrindra fa ny ao amin' ny Great Plains, izao lasa faritra lehibe ho an' ny fambolena voamadinika amin' izao fotoana, ary koa ao amin' ny faritra Piedmont sy ny ao amin' ny lemaka manamorona an' i Atlantika, izay nosoloana fambolena fary, landihazo, paraky ary voanjo. Ny ala dia mbola mandrakotra ny faritra rehetra manoloana ny morontsiraka atlantika sy apalasiana, ampahany amin' ny faritry ny Great Lakes, ny tendrombohitra ao andrefana ary ny lemaka amorontsiraka ao amin' ny Hoalan' i Meksika.

Ny ala mifangaro (ny kôniferas, ny hazo mandravina) ao amin' ny Tendrombohitra Appalachian dia miavaka amin' ny habetsahana sy karazana hazo maro (ôaka, hetira, hazokesika, sns). Mahatratra ny faratampony ny hamaroan' ny karazan-javamaniry ny ao amin' ny Valan-javaboarin' i Great Smoky Mountains sy ny ao amin' ny tapany andrefana amin' i North Carolina ary ny ao atsinanana amin' i Tennessee izany, ity farany dia manana karazana hazo betsaka kokoa noho i Eorôpa manontolo. Mandrakotra ny faritra avaratra amin' i Rocky Mountains koa ny alan-kônifera (hazokesika, sedera mena, sns), indrindra any amin' ireo tendrombohitra amin' ny faritra avaratra-andrefana manamorona an' i Pasifika (Cascade Range, Olympic Mountains). Miala tsikelikely izany ala izany arakaraka ny  ankanesana mianatsimo, ka misolo ala kesika mavo maina, avy eo karazan-javamaniry iva, toy ny fahita any amin' ny faritra manodidina an' i Mediteranea (hazo madinika, kirihitra). Na izany aza, any atsimo-atsinanana, ny tangoron-tendrombohitr' i Sierra Nevada, izay mbola be rotsak' orana, dia malaza amin’ ny fisian' ny alan-kazo sekôia (ao amin' ny Sequoia National Park). Ny lemaka manamorona an' i Atlantika sy manamorona ny Hoalan' i Meksika no tanin' ny hazokesika, fa ny morontsiraka be honahona kosa hodidinin' ny hazo kipreso sy honko.

Any amin' ny lembalemba somary karankaina (High Plains, ny lembalemba andrefana) dia mihamaro ny zavamaniry am-patrana midadasika, mahazaka haintany. Ny High Plains dia faritra misy ahitra voajanahary midadasika. Rehefa mankany amin' ny ilany andrefana dia miharatsy ny ahitra ka soloan' ny bozaka fohy kokoa, avy eo zavamaniry mitsitokotoko.

Any amin' ny Rocky Mountains, ny tany efitra (lembalemba sy ny sahan-drano anatiny) dia ahitana zavamaniry mahazaka haintany sy mahalana mitsitokotoko ahitana hazo madinika sy kirihitra misy tsilo, karazan-draketa ary hazokesika misarin' elo maniry am-bato, mifandimby amin' ny tendrombohitra rakotra ala. Iray amin' ireo faritra karankaina indrindra eran-tany i Death Valley. Na izany aza, ny fanondrahana amin' ny alala' ny tari-drano dia ahafahana mampihena ny tany efitra.

Betsaka ny faritra midadasika misy ala arovan' ny lalàna amerikana (valan-javaboarim-pirenena). Amin' izao fotoana izao dia be mihoatra ny fandripahana ala ny fambolen-kazo, indrindra any amin' ny faritra atsimo izay anaovana fambolen-kazo hasolo ny ala simban' ny afo.

 Jereo koa 

 Biby ao Etazonia